### Resume

Teknisk Udvalg godkendte den 31. maj 2022 Udkast til Trafikplan Jelling, hvorefter trafikplanen var i offentlig høring i 4 uger. Der er kommet 16 høringssvar under høringsperioden. Høringssvarene indeholder mange gode synspunkter og præciseringer. Forvaltningen anbefaler at det meste indarbejdes i trafikplanen.

### Sagsfremstilling

Udkast til Trafikplan Jelling blev godkendt af Teknisk Udvalg den 31. maj 2022 punkt nr. 121, og har nu været i offentlig høring fra 1. juni 2022 til 28. juni 2022. Der er modtaget 16 høringssvar.

Høringssvarene omhandler, på det overordnede niveau, primært ambitionsniveauet i trafikplanen, hvor flere savner mere nytænkende og eksperimenterende mobilitetsinitiativer, samt at adfærdstiltag fylder mere i trafikplanen. Mere konkret, på lokalitets-niveau, kommenteres der på en række af de beskrevne projekter i trafikplanen, og der nævnes andre konkrete tiltag som ikke er med i trafikplanen. Flere kommentarer vedrører ønsker til bedre drift og vedligeholdelse af veje og stier, herunder huller i stier og ujævne belægninger. Resumé med høringssvar og Teknik & Miljøs bemærkninger hertil kan ses i det vedlagte bilag.

På baggrund af høringssvarene anbefales følgende ændringer til trafikplanen:

* At stiprojekt nr. 8 forlænges mod syd til [adresse].
* At der tilføjes et stiprojekt på [adresse] mellem Frihedslunden og [adresse], som supplement til den cykelrute der er vist mellem [adresse] og Fårupled ved Tammy Nørgaard. Det nye stiprojekt vil omfatte etablering af 2 minus 1 vej på [adresse].
* At det i hastighedsprojekt nr. 3 præciseres, at der er tale om påbudt hastighedsbegrænsning på 40 km/t og ikke anbefalet hastighedbegrænsning, som det ved en fejl står i udkastet til trafikplanen.
* At det i stiprojekt nr. 10 præciseres at vigepligten pålægges biltrafikken.
* At der til stiprojekt nr. 16 tilføjes asfaltering af eksisterende grussti/trampesti langs østsiden af [adresse] fra [adresse] og ca. 40 m mod nord.
* At det under kapitel ’Kollektiv trafik og knudepunkter’ nævnes at der ved knudepunkter skal være gode muligheder for at fastlåse sin cykel.

Byrådet godkendte 17. august 2022 punkt nr. 134, projektforslag for færdiggørelse af Monumentområdet. En borger har efterfølgende kommenteret på, at sammenspillet mellem trafikplanen og monumentområdet skal koordineres. På baggrund heraf anbefales det, at der i trafikplanen tilføjes en passus omkring de særlige interesser der er gældende i monumentområdet, skal koordineres bedst muligt med intentionerne i trafikplanen.

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

Jelling Trafikplan skal bidrage til at nå målene for grøn mobilitet opstillet i [adresse].

### Teknik- og Miljødirektøren indstiller,

|  |  |
| --- | --- |
| at | trafikplanen vedtages endeligt med de af forvaltningen indstillede ændringer. |

### Beslutning

Godkendt.